पणजी : फाटल्या कांय दिसां सावन सुरू जाल्लो उटंगाराचो पावस काल लेगीत चालूच राविल्यान लोकजीण विस्कळीत जाल्या. झाडां पडून घरांचें लुकसाण जाला. तेच प्रमाण येरादारीक आडखळी आयल्यो. शेतां सयत कांय रस्ते उदका पोंदा गेले. विजेचो आपालिपा चालूच आशिल्लो. जूनांतलो उणाव भरून काडटना पावसान इंचांचो अर्दशेंकडो हुंपलो.
 जूनांत विसव घेतिल्ल्या पावसान जून सोंपपाक नेट धरलो. जुलयांत जाल्यार तांणी उटंगाराच्या पावसाक सुरवात केली. बिरेस्तार आनी शुक्रारा ह्या 24 वरांत राज्यांत सरासरी 79. 6 मिमि. (3 इंच) पावसाची नोंद जाल्या. आतां मेरेन सरासरी 1271. 6 मिमि. (50. 06 इंच) पावसाची नोंद जाल्या. हो पावस सरासरी परस 9. 8 टक्के चड आसा. उत्तर गोंयां परस अंदूं दक्षीण गोंयांत पावसाचें प्रमाण चड आसा.
 फाटल्या 24 वरांत काणकोणां सगल्यांत चड 126. 8 मिमि. (5 इंच) पावसाची नोंद जाल्या. फुडले तीन दीस हवामान खात्यान 'येलो अलर्ट' जारी केला.
 शुक्रारा सकाळच्यान दडकांनी पावस पडत अाशिल्लो. सांत इनेज खारजा लागसार सगल्याक उदक भरलें. पावस आनी वाऱ्याक लागून सगळ्याक झाडां पडपाच्यो घडणुको घडल्यो. आडपय विठोबा नायक हांच्या घराचेर झाड पडलें. दनपारा विर्डी - सांखळी रस्त्याचेर लायटीचे दोन खांब उमथून पडले. हाका लागून वाठारांतली वीज पुरवण खंडीत जाली. कळंगूटे बाबरेश्वर देवळा कडेन झाड पडिल्ल्यान घरांचें लुकसाण जालें.
 रस्त्याचेर उदक सांचून राविल्ल्यान येरादारीची कोंयडी जाली. हातूंत म्हापशें कोर्टा कडेन सिग्नल यंत्रणेंत इबाड जाल्ल्यान येरादारीची कोंयडी जाली.
 पावस आनी वादळी वाऱ्याक लागून राज्यभर झाडांची पडझड जाली. उजो पालोवपी दळान पुराय राज्यांत 24 कॉल्स अटेंड केले. म्हापशें 4, दिवचले 1, पेडणें 3, वाळपय 1, वास्को 3, फोंडें 7, कुडचडें 1, काणकोणां 3, कुंडय 1 हांगाच्यान कॉल्स अायलें पुराय राज्यांत रस्त्यांचेर 9, घरांचेर 5, सरकारी इमारतीचेर 1, लायटीच्या खांब्यांचेर 5, वाहनांचेर 1, राखणे वण्टीचेर 1 झाड पडिल्ल्याची नोंद आसा.
 पावसाक लागून धरणां भरपाक लागल्यात. पावस नाशिल्ल्यान उदक नाशिल्लें अंजुणें धरण आतां 10 टक्के भरलां. गावणें 61 टक्के, पंचवाडी 47 टक्के, आमठाणें 59 टक्के, चापोली 53 टक्के, साळावली धरण 47 टक्के भरला.
 वाठार /24 वरांतलो पावस) आतां मेरेनचो पावस (मिमि. )
खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 